Somerinspirasie van Louis Vuitton
JY LEES NOU Somerinspirasie van Louis Vuitton
Somer 2012 het nog nie eers ordentlik by ons afgeskop nie en die Europeërs maak al gereed vir somer 2013! Op die oomblik is dit modeweek in Parys, en die vertonings is behoorlik iets om te aanskou
Die Louis Vuitton-vertoning, gehou in die binnehof van die Palais-Royal in Parys, was 'n absolute hoogtepunt. Die ingang en binnehof is spesiaal vir Louis Vuitton versier deur Daniel Buren. Die agtegrond is geskep met roltrappe wat op en afloop na 'n platform versier met groot wit en geel vierkante.
Waar Louis Vuitton se vorige seisoen romanties was, is hierdie seisoen 'n totale ommekeer. Die lyne is wiskundig: sterk kolomme en vierkantige lyne wat ook op die patrone verskyn. Alhoewel die voorkoms minimalisties is, is die vakmanskap waarvoor Louis Vuitton bekend is ongelooflik. Fyn blinkertjies is gebruik op seker items om vloeiende metaaloppervlaktes te skep.
Hierdie vertoning was ook die eerste keer wat die bekende LV-monogram nêrens sigbaar was nie. Dit is hoekom die klem so sterk gelê het op die skaakbord-effek van die patrone. Selfs die ingang na die vertoning was die kenmerkende "skaakbord" van Louis Vuitton.